CELEX: 62009TN0529
Language: lv
Date: 2009-12-31 00:00:00
Title: Lieta T-529/09: Prasība, kas celta 2009. gada 31. decembrī — In ‘t Veld /Padome

27.3.2010   
            
            
               LV
            
            
               Eiropas Savienības Oficiālais Vēstnesis
            
            
               C 80/32
            
         Prasība, kas celta 2009. gada 31. decembrī — In ‘t Veld/Padome
   (Lieta T-529/09)
   2010/C 80/54
   Tiesvedības valoda — angļu
   
      Lietas dalībnieki
   
   
      Prasītāja: Sophie in ‘t Veld (Brisele, Beļģija) (pārstāvji — O. Brouwer un J. Blockx, lawyers)
   
      Atbildētāja: Eiropas Savienības Padome
   
      Prasītājas prasījumi:
   
   
               —
            
            
               atcelt Padomes lēmumu liegt pieeju dokumentam 11897/09
            
         
               —
            
            
               piespriest Padomei atlīdzināt tiesāšanās izdevumus, tai skaitā tos, kas radušies katram lietas dalībniekam, kas iestājies lietā.
            
         
      Pamati un galvenie argumenti
   
   Ar šo prasību prasītāja lūdz atcelt Padomes 2009. gada 8. septembra lēmumu, ar kuru ir noraidīts tās lūgums saskaņā ar Regulu Nr. 1049/2001 (1) piešķirt pilnu pieeju dokumentam 11897/09, kas ir Padomes juridiskā dienesta paziņojums par juridisko pamatu “Komisijas Rekomendācijai Padomei atļaut uzsākt sarunas starp Eiropas Savienību un Amerikas Savienotajām Valstīm par starptautisku nolīgumu, kas ļautu nodot Savienoto Valstu Valsts kases departamentam finanšu ziņojumapmaiņas datus, lai novērstu un apkarotu terorismu un terorisma finansēšanu”. Padome nodeva prasītājai dokumenta 11897/09 rediģētu versiju, izslēdzot tās daļas, kas, pēc prasītājas domām, tai ļautu uzzināt juridiskā departamenta analīzes būtību.
   Prasītāja apgalvo, ka apstrīdētais lēmums ir jāatceļ, jo ar to ir pārkāpti Regulā Nr. 1049/2001 ietvertie noteikumi par pieeju dokumentiem.
   Pirmkārt, prasītāja apgalvo, ka apstrīdētais lēmums ir kļūdaini pamatots ar Regulas Nr. 1049/2001 4. panta 1. punkta a) apakšpunkta trešo ievilkumu (kaitēšana starptautiskajām attiecībām), jo Padome nav pierādījusi, kādā veidā pilnīga iepazīšanās ar dokumentu 11897/09 negatīvi ietekmētu vispārīgās intereses attiecībā uz Eiropas Savienības starptautisko attiecību aizsardzību.
   Otrkārt, prasītāja apgalvo, ka apstrīdētais lēmums ir kļūdaini pamatots arī ar Regulas Nr. 1049/2001 4. panta 2. punktu (juridisku konsultāciju aizsardzība), jo pilnīga iepazīšanās ar to neietekmētu negatīvi tiesvedības un juridisku konsultāciju aizsardzību un primārās vispārējās interesēs ir nodot dokumentu 11897/09 pilnīgā atklātībā sabiedrībai.
   Pakārtoti, ja Vispārējā tiesa uzskatītu, ka šie minētie izņēmumi ir piemērojami attiecībā uz dokumentu 11897/09, prasītāja apgalvo, ka Padome nepareizi piemēroja Regulas Nr. 1049/2001 4. panta 6. punktu, ciktāl tā izslēdza no dokumenta 11897/09 vairāk informācijas, kā bija patiešām nepieciešams.
   Visbeidzot, prasītāja apgalvo, ka Padome neizpildīja savu pienākumu norādīt pamatojumu apstrīdētajam lēmumam.
   
      (1)  Eiropas Parlamenta un Padomes 2001. gada 30. maija regula (EK) Nr. 1049/2001 par publisku piekļuvi Eiropas Parlamenta, Padomes un Komisijas dokumentiem, OV 2001 L 45.